29.9.2023.
LV
Eiropas Savienības Oficiālais Vēstnesis
C 349/71
3.4.
ES līmenī līdz šim lielākais līdzdalības un apspriešanās demokrātijas pasākums bija konference par Eiropas nākotni, kurā tika organizētas četras ES pilsoņu paneļdiskusijas, lai pilsoņi varētu kopīgi pārdomāt, kādu Eiropas Savienību viņi vēlas nākotnē.
EESK ir oficiāli iesaistīta šajā iniciatīvā.
Komiteja atzinīgi vērtē to, ka šis izmēģinājuma projekts tiek rūpīgi izvērtēts, lai varētu gūt pieredzi par to, kā uzlabot iespējamās turpmākās iniciatīvas.
3.5.
Konkrēti, EESK pauž nožēlu par to, ka konferencei trūkst pamanāmības dalībvalstīs un tām ir vāja interese par šo konferenci, kā arī nav skaidrības par tās mērķiem.
3.6.
Konferences par Eiropas nākotni ziņojumā par galīgo iznākumu (2) ieteikumā Nr.
36 par pilsoņu informēšanu un līdzdalību un ieteikumā Nr. 39 par ES lēmumu pieņemšanas procesu EESK ir skaidri pilnvarota strukturāli stiprināt savu institucionālo lomu kā līdzdalības demokrātijas pasākumu, piemēram, strukturētā dialoga ar pilsoniskās sabiedrības organizācijām un pilsoņu paneļdiskusijām, garantētājai un veicinātājai.
No institucionālā viedokļa EESK pozīcija ir lieliski piemērota līdzdalības demokrātijas stiprināšanai, konsekventai un visaptverošai rīcībai.
3.7.
Eiropas Savienībai jau ir detalizēts ES līdzdalības instrumentu kopums, kas ietver, piemēram, Eiropas Parlamenta vēlēšanas, pilsoņdialogus un Eiropas pilsoņu iniciatīvu, lūgumrakstus Eiropas Parlamentam un Eiropas ombudam.
Turklāt, gatavodama leģislatīvās iniciatīvas, Eiropas Komisija rīko sabiedriskās apspriešanas ar mērķi ieinteresētajām personām, tostarp pilsoņiem, dot iespēju izteikties par attiecīgo tematu.
Sabiedriskās apspriešanas ir balstītas uz Komisijas “Labāka regulējuma pamatnostādnēm” un tās notiek Komisijas portālā “Izsakiet viedokli”.
3.8.
Eiropas pilsoņu iniciatīva (EPI), kas tika izveidota 2012. gadā, ir viens no galvenajiem līdzdalības demokrātijas jauninājumiem ES līmenī.
EPI ļauj pilsoņu grupai iekļaut attiecīgo jautājumu ES likumdošanas iestāžu darba kārtībā.
3.9.
Taču četrām EPI, kurām ir izdevies savākt vienu miljonu parakstu, kas nepieciešami, lai Eiropas Komisija varētu atbildēt, līdz šim ir bijusi salīdzinoši neliela ietekme, jo tiesību aktu priekšlikumi tika pieņemti kā turpinājums iniciatīvām “Tiesības uz ūdeni” un “Aizliegt glifosātu”, bet 2023. gadā sagaidāms priekšlikums aizliegt turēt sprostos visus dzīvniekus.
EESK uzskata, ka EPI pilnībā neattaisno uz to liktās cerības un tāpēc šī iniciatīva neapšaubāmi būs jāreformē, iesaistot šajā procesā EESK.
3.10.
Digitālās platformas ir veicinājušas pilsoņu līdzdalību.
Internets ir devis iespēju plaši iesaistīt pilsonisko sabiedrību un iesaistīt sabiedrības grupas, it īpaši jauniešus, kas līdz šim bija tālu no šāda veida pasākumiem.
3.11.
Tomēr, lai gan digitālās tehnoloģijas veicina līdzdalību un paplašina auditoriju, tām ir arī savi ierobežojumi.
Tiešsaistes konsultācijas dod iespēju apkopot viedokļus, bet ne vienmēr tos reāli apspriest.
3.12.
Lai nākotnē būtu iespējams radīt ilgtspējīgas pilsoņu paneļdiskusijas, ir nepieciešama spēcīga tiešsaistes komponente, kas ir būtisks priekšnoteikums starptautiskām apspriedēm, kurās būtu iesaistīts pēc iespējas vairāk pilsoņu.
Balstoties uz Konferences par Eiropas nākotni daudzvalodu platformā gūto pieredzi un izdarītajiem secinājumiem, EESK ierosina izveidot pilnveidotu daudzvalodu tiešsaistes platformu/mobilo lietotni.
Tas dotu iespēju iesaistīties lielākam dalībnieku skaitam nekā klātienes pasākumos, ja vien tiešsaistes instruments būs izstrādāts tā, lai tas būtu pieejams pēc iespējas lielākam pilsoņu skaitam.
Klātienes pasākumi joprojām ir būtisks papildinstruments tiešsaistes apspriedēm, bet to skaits būtu jāierobežo saprātīgā apmērā un stingri jāizmanto pašreizējiem horizontālo interešu tematiem.
Šādas mūsdienīgas digitālās platformas izveidei būtu jāpiešķir pietiekams resursu daudzums (3).
3.13.
EESK uzskata, ka ir jāizvirza jautājums par ieguldījuma, ko pilsoņi sniedz publiskajās debatēs, reprezentativitāti un kompetenci.
Vai tādas apvienības viedoklim, kas pārstāv tūkstošiem biedru, ir tikpat liels svars kā viena pilsoņa viedoklim?
3.14.
EESK atgādina, ka tās atzinumu un ieteikumu pievienotā vērtība izriet no konsensa meklējumiem starp organizētas pilsoniskās sabiedrības organizācijām un plaisu pārvarēšanas starp dažādu sabiedrības organizāciju atšķirīgajām interesēm.
(2) (3)
Ziņojums par konferences par Eiropas nākotni galīgo rezultātu.
Kā minēts EESK pētījumā “Panākt, lai EESK varētu veicināt un garantēt līdzdalības demokrātijas pasākumu, tostarp strukturēta dialoga ar pilsoniskās sabiedrības organizācijām un pilsoņu grupām, īstenošanu” (2023), ietvertais aicinājums īstenot digitalizāciju ir pašsaprotams, tomēr būtu jāpiešķir resursi, lai būtu iespējama dalība arī klātienē.